記憶鞏固

記憶鞏固係指個腦將攞到手嘅資訊轉化做長期記憶嘅一系列過程。

概論 
長期記憶嘅產生會令到個腦某幾粒神經細胞之間嘅相互連結變強或者變弱。舉個例說明：研究指，如果擺一隻正常嘅大家鼠喺一個籠入面，而個籠嘅地板會電佢嘅話，隻大家鼠好快會學識驚個籠，而且會將呢個資訊記住起碼 24 個鐘頭；喺成個過程當中，隻大家鼠個腦入面有一柞神經細胞代表咗隻佢對「籠」呢個物體嘅認識，又有一柞神經細胞代表咗佢對「電擊」呢樣嘢嘅認識，而當隻大家鼠經歷過幾次「一俾人擺入個籠度就會俾個籠電到」之後，佢個腦嗰兩柞神經細胞之間就會產生連繫，令佢下次再見到個籠嗰陣時就諗起「電擊」，而「電擊」又會啟動處理「預測會有痛楚」嘅神經細胞，就會令到隻大家鼠覺得驚。

再鞏固 
記憶再鞏固係指將由長期記憶提取咗去短期記憶嘅資訊再鞏固返入去長期記憶嗰度嘅過程。

廿世紀嘅心理學界同神經科學界普遍認為，當啲資訊鞏固咗做長期記憶之後就會大致上維持穩定，頂櫳都衹不過係會隨時間衰變嘅啫，但廿一世紀初嘅研究開始挑戰呢個諗法：首先，一個長期記憶嘅內容可能會隨時間演變－即係所謂嘅記憶誤差現象；除咗噉，提取一個舊有嘅長期記憶會令到嗰個記憶變得唔穩定，而且個腦用完呢個記憶之後，仲要再做一次鞏固嚟將佢入返落去長期記憶嗰度－如果唔係，隻動物就好有可能會唔記得嗰個記憶。舉個例說明，有多份實驗都試過叫受試動物做作業回想返一啲舊有嘅長期記憶，跟手個研究者會喺個作業完之前打一啲蛋白合成抑制劑落啲動物身上，抑制佢哋腦嘅蛋白質合成，呢啲研究發現，啲動物打後會因為呢個操作而喪失回想咗嗰個長期記憶－呢個實驗證據確立咗記憶再鞏固嘅概念。

記憶
長期記憶

攷 

記憶